ប្រមូល​ភាសិត​ខ្មែរ​: ត

ត

- តកម្លាំងឲ្យសេពអាហារ ។

- តដងរែកឲ្យល្មមនឹងស្មា ។

- តវាសនាឲ្យខំសន្សំបុណ្យ ។

- តសំពៅមិនត្រូវស្ដាយដែក ឬ(តសំពៅទៅស្ដាយអីដែក) ។

- តក់ៗដូចទឹកត្នោត ព្រឹកឡើងសោតពេញបំពង់ ឬ(ដល់ព្រឹកឡើងសោតពេញបំពង់)បានមកទុកឲ្យគង់ កុំឲ្យបង់បាត់ឡើយណា។

- តណ្ហាទាសោពុទ្ធោថា សត្វជាទានសាចង់នេះជាប់ ។

- ចង់ខ្លាំងតែងផុងខ្លួនផ្ទួនផ្ទាប់ តែធ្លោយឲ្យធ្លាប់ទុក្ខជាប់ង៉ក់ ។

- តណ្ហាជាមេខ្វះ ចេះតែកន្លះ មិនដែលគ្រប់គ្រាន់ អ្នកមានសន្ដោស ចិត្តលុះជាក់ស្បាន់ ក្រដេញមិនទាន់ ជាន់កែងមិនបាន ។

- តមមេស៊ីពង ស៊ីរងសម្បុក ។

- តមមាន់ញីស៊ីមាន់ឈ្មោល តមកំបោរស៊ីអាចម៍ក្រពើ ។

- តម្ពក់វាទៅ ទើបព្នៅវាមក ឬ(ទើបព្នៅវាជ្រុះ) ។

- តរុណានៅជិតតរុណី ក្របីនៅជិតរុក្ខាចេក ហត្ថីអំពៅចូលបោចសែក ស្ករប្លែកស្រមោចតែងរត់រក ។ ខ្លះថា (អំពៅហត្ថី…) ។

- តរុណីស្អាតរូបសប្បាយភ្នែក កុមារីប្លែកចិត្តសល្អ សប្បាយចិត្តភ្លឺបវរក្នុងលោកកម្របានជួប ។

- តាបសរូបស្គមនោះឧត្តម      ចតុប្បាទធាត់ធំនោះសោភណា

ប្រុសមានវិជ្ជានោះសោភា             ស្រីមានភស្ដានោះសោភី ។

- តាមប្រាជ្ញអាចឃ្លាតជាតិទុក្ខ        ឯសុខអាមិសកុំផ្ដេកផ្ដិត

ផ្លូវព្រះនិព្វានគ្មានវិបរិត          តែស្និទ្ធអាមិសអាមះភ័យ ។

- តឹងព្អឹះដូចអូសឫស្សីច្រាសចុង ។

- តឹងគិតឲ្យធូរ យូរគិតឲ្យឆាប់ ។

- តឹងង៉ាង ធូរស្ប៉ត ។

- តូចមានពិសពិត ធំឥតគំនិត ទាំងឥតខ្លឹមសារ ដូចថ្នាំវិសេស ពូកែបានការ ទោះតិចយ៉ាងណា សះជាជម្ងឺ ។

- តូចពិតដូចពេជ្រពណ្ណារាយ ។

- តែខំប្រមាថវាបាត់បុណ្យ      ចិត្តជូស្មូរជនចាត់សទ្ធា

មានះបាត់មិត្រឥតគ្នីគ្នា          វិជ្ជានឹងចេះមកពីចិត្ត។

- តែខំច្រើនកើនចំណេះ       តែចេះការច្រើនជាបច្ច័យ

តែខំរៀនសូត្ររាល់ខែថ្ងៃ         ដូចច្នៃត្បូងពេជ្រលេចពន្លឺ ។

- តែថាឯស្រានិងការល្បែង     គួរលះគួរលែងបានមិនអ្វី

ឯត្រង់ចំណង់ចង់នឹងស្រី          លោកិយយើងក្រលះបានណាស់។

- តែឃ្លាវាឆ្ងាញ់ តែស្រឡាញ់វាល្អ ឬ(ឃ្លានវាឆ្ងាញ់ ស្រឡាញ់វាល្អ) ។

- តែចេះពេកតែឆ្លាតពេកគេស្អប់  គេត្រឡប់ជាថាឯងសម្ដែងឫទ្ធិ

គេមិនតាំងចិត្តបំណងចងជាមិត្ត     គេមិនគិតថាឯងល្អបរិសុទ្ធទេ ។

- តែនិយាយធ្លាយពីមាត់ទៅហើយ កុំស្មានឡើយថាមិនចូលត្រចៀកគេ

តែមានរូបកុំគិតពួនមិនបាច់ទេ      មុខតែគេមើលឃើញស្ដែងពុំលែងឡើយ។

- តែខ្សោយវិជ្ជាវាខ្សត់ធន      តែបុណ្យស័ក្ដិគ្មានខ្មាសអៀនជាប់

អាស្រ័យក្នុងលោកក៏មិនគាប់       ព្រោះមិនប្រសប់ផ្លូវសេពគប់ ។

- តែងតោលដូចទូកឥតបង្គោល ឬ(ដូចទូកកណ្ដាលទន្លេ) ។

- តាំងខ្លួនឲ្យឃ្លាតពីខ្លៅចេញ        វែងណាស់លលេញហួសប្រមាណ

លក់ដូរមើលដើមឲ្យដឹងដាន       គិតអានសឹមធើ្វតាមប្រាថ្នា ។

- តាំងឲ្យមើលៗឲ្យសព្វ       បើនឹងស្អប់កុំអាលបាញ់

ក្ដីឈ្នះគេចុះចាញ់             កុំខ្នាញ់កុំតាមផ្ដន្ទាទៀត ។

- ត្នោតបាទប្រមាថត្នោតលៃ ប្រមាត់ដីចង់ឡើងទ្រើង ។

- ត្មាតផ្លុំក្លុយ ។

- ត្រកូលសជាតិ មាយាទសពូជ ឬ (សខ្លួន) ។

- ត្រកូលខ្ពង់ខ្ពស់ យសហេតុផលស្មោះ ហិរិឱតប្បា ប្រព្រឹត្តសោភ័ណ ទើបបានថ្លៃថ្លាគេលើកទុកជា អភិជនពិត ។

- ត្រង់មិនឈ្នះទាល់ ។

- ត្រង់ពុតមនុស្សពាលពេទ្យនឹងពត់ ដោយមន្តឱសថពុំបានឡើយ ។

- ត្រឡប់ត្រឡិន បាយបិណ្ឌជាបាយបាត្រ ។

- ត្រឡាចវារទៅ ល្ពៅវារមក ។

- ត្រីមួយត្រកតែស្អុយមួយ ស្អុយទាំងអស់ ។

- ត្រីរ៉ស់ក៏រួច ទន្សាយក៏រួច ។

- ត្រីបានត្រីតូច ត្រីរួចត្រីធំ ។

- ត្រីព្រួលកុំចោលស្រកា ត្រីប្រាកុំចោលស្រកី ត្រីក្អីកុំចោលជើង ។

- ត្រីងៀតឆ្លៀតពង ។

- ត្រីកប់ត្រឡប់ជាត្រីអាំង សំឡក្នុងឆ្នាំងរកវែកដួសគ្មាន ។

- ត្រីឆ្កោរស៊ីកូនឯង ។

- ត្រឹកៗដល់ផ្ទះ តូងតាងដេកផ្លូវ ។

- ត្រុកៗអ្នកស្រុលមើលងាយ រលាស់គូថខ្ចាយមានឱតមានភាន់ ។

- ត្រូវសន្សំទ្រព្យ តិចៗត្រឡប់ ចម្រើនធាត់ធំ ។

- តក់ៗគង់ពេញ បំពង់រងផ្សំ សម្បត្តិស្ដុកស្ដម្ភ ធើ្វសេដ្ឋិបាន ។

- ត្រូវកំចាត់សត្រូវដោយសត្រូវ ដោយឲ្យទ្រព្យត្រូវដល់ចិត្តវាដូច បន្លាដែលមុតក្នុងបាទា យកបន្លាដូចគ្នាជួសទើបបាន ។

- ត្រូវយកដើមត្រែងជាច្បាប់ប្រាណ វាយោរបកច្រានមិនរលំ រុក្ខជាតិដូចយ៉ាងផ្ទឹមសុក្រំ ខ្យល់ធំបក់ចំគង់រលើង ។

- ត្រូវដឹងប្រមាណ អាហារដែលបាន បរិភោគរាល់ថ្ងៃ ទោះមានតិចច្រើនចេះគិតសំចៃគ្រប់គ្រាន់សព្វថ្ងៃ ទើបបានសុខសាន្ត ។

- ត្រូវតាំងចិត្តខ្ជាប់នៅជានិច្ច         ម្ដងៗបន្តិចដោយខ្មីឃ្មាត

កុំដាច់ស្រយាលរយាលឃ្លាត       រវាតចោលកិច្ចការសិក្សា ។

- ត្រូវកោតក្ដីបី កោតមួយពាក្យស្រី ស្រដីមារយា កោតមួយពាក្យពិស អសុរោះវាចាកោតមួយពាក្យពាល ពាលោទុជន ។

- ត្រូវនឹកប្របូលការគ្រប់មុខ មកពិនិត្យទុកមុននឹងធើ្វ

ការណាយល់ជាគាប់ប្រសើរ ត្រូវប្រើព្យាយាមនិងមានះ ។

- ត្រូវថ្មមកូនអាយុប្រាំវស្សា     ត្រូវាយជេរថាទៅត្រឹមដប់ឆ្នាំ

ដល់អាយុដប់ប្រាំមួយចូរចាំ        ពាក្យអ្នកប្រាជ្ញផ្ដាំថាកូនជាមិត្រ ។

- ត្រូវត្រាប់កុកសាប់ កុំត្រាប់កុកស ។

- ត្រូវទ្រាំអត់ខ្សត់តោកយ៉ាកពិបាកប្រាណ ពីដើមដានទើបក្សេមក្សាន្តទៅគ្រាក្រោយកុំចង់បានក្នុងគ្រាអំណត់ដែលខ្សត់ខ្សោយ តែបណ្ដោយតាមចំណង់នឹងបង់លាភ ។

- ត្រួសត្រាយទុក ស្រណុកជាងកែកុន ។

- ត្រួសៗគ្រប់មុខគ្មានបានការ ដល់ពេលចរចារដូចឆ្មាចូលត្រឡោក ។

- ត្រើយនាយនិងត្រើយអាយ        ពិតជាឆ្ងាយដាច់អាល័យ

ឯមេឃហើយនិងដី                 ក៏ឆ្ងាយក្រៃឥតជួបគ្នា ។

ពួកជនជាបណ្ឌិត              សែនឆ្ងាយពិតពីពាលា

មិនដែលបានជិតគ្នា            ក្នុងគ្រាណាបានម្ដងសោះ ។

ឯទិសទាំងប្រាំបី              ក៏ឆ្ងាយក្រៃឆ្ងាយទាំងអស់

មិនដែលឮម្ដងណាសោះ         ថាខាងកើតជួបខាងលិច។

- ត្រើយស្ទឹងតើយសមុទ្រ      ថាឆ្ងាយផុតតែទៅដល់

ត្រើយញាណព្រះទសពល        ទៅមិនដល់យល់មិនផុត ។

- ត្រៀបត្រាដូចឃ្លោតត្រឡាច គ្មានអង់អាចស្គាល់ខុសត្រូវ ។

- ត្រៀមទុកមុន មិនស្កុនការ ។

- ត្រៃចីវរល្អលើសអស់គ្រឿងស្លៀកពាក់ គ្មានពួកអ្នកប្រាជ្ញកែប្រែបំបែរបាន

ជាម៉ូដចាស់រាប់កោដិកប្បពីបុរាណ       ជាសញ្ញាណភាពទង់ជ័យនៃអរហន្ត ។

- ត្រៃរតនៈជាវត្ថុសក្ដិសិទ្ធិផុតក្នុងលោក ។

- ត្រាំពិសដូចពស់វែក ។

[1] សមាថី អ,ថ សាម៉ា (មកពីសំ សមថី សមមត្ថ) អត់អាច បានការ ស្ទាត់ ។

[2] អាងយ៉ាង ពាក្យយួន (ក្អេងក្អាង) ។

[3] ផ្ទុល ឬផ្នូរ (ដំបូលរទេះ) ក្នុងទីនេះសំដៅ ច្រើនជ្រៅជ្រះពេញបន្ទុក ។

[4] អានថា ទូរជន់ ។

[5] កូនបង្កើត កូនសិស្ស ប្រជាពលរដ្ឋ បុគ្គលិក និងកម្មករ ។